**Festiviteten i Skien** i Telemark er en bygning som ble oppført for å være byens nye kulturhus, etter den store bybrannen i 1886. Bygget er oppført i nyrenessansestil inspirert av den franske Beaux-Arts, og ble tegnet av arkitekten Paul Due.

Beliggenhet og arkitektur
-------------------------

Festiviteten er en av tre monumentale bygninger som markerer øvre del av Skiens hovedgate, Henrik Ibsens gate, de to andre er Skien kirke og Skiens Sparebank. Den ligger ved den trekantede Ibsenparken, med hovedfasade mot parken og Hesselbergs gate og fasade også mot Henrik Ibsens gate. 

Bygningen består av tre deler, hvor midtpartiet er smalere enn den fremre og bakre delen. Fasaden på den bakre delen har en langt enklere utforming enn fasaden som vender ut mot Hesselbergs gate.

Den smale fronten mot parken med markert sokkel og midtparti med tempelfront gir bygningen dens preg, og denne fasaden er den som gir Festiviteten preg av beaux arts, stilen som har navn etter skolen med samme navn (skolen for de skjønne kunster). Fasaden har en kraftig balkong, relieffer og klassiske pilastre. Det brukne taket (mansardtak) har bekroning i støpejern inspirert av fransk renessanse på Frans Is tid, tidlig på 1500-tallet. Fasaden er hvit, som var vanlig i beaux arts i USA på slutten av 1800-tallet – Chicago ble presentert som The White City til verdensutstillingen i 1893.

Festiviteten ble bygget som kulturhus og for andre arrangementer, og inneholdt teatersal, dampbad og folkebad fra starten. Bygningen har sine nærmeste paralleller i samtidige opera- og teaterbygninger i beaux arts i Europa og USA, som Frankfurter Alte Oper fra 1880. Bygningen sto ferdig i 1891, og ble innviet på Henrik Ibsens fødselsdag den 20. mars. Ibsen var invitert til åpningen, men var forhindret fra å komme.

Senere historie
---------------

Under andre verdenskrig var huset rekvirert som lokaler for den norske Hirden. Etter krigen ble Festiviteten stadig mindre egnet som kulturhus for Skien, og i 1973 overtok Ibsenhuset denne rollen. I mellomtiden holdt blant annet Frimurerlosjen i Skien til i huset. Selskapsklubben Skien Klubselskab hadde sitt faste tilholdssted i Festiviteten helt siden byggets første år, og gjennom mange tiår ble det også holdt danseskole for byens barn i Festiviteten.

I 1986 flyttet Teater Ibsen inn i Festiviteten. Det pågikk på begynnelsen av 2000-tallet en diskusjon om oppussing og ombygging av bygningen, og Teater Ibsen flyttet i 2010 til midlertidige lokaler på Klosterøya rett utenfor Skien sentrum.  (besøkt 2012-07-18). 

I 2012 stod Festiviteten tom, med unntak av et lite lokale på gateplan som er utleid til næringsformål. Bygget ble i juni 2013 solgt til private investorer som ville åpne utested i deler av bygningen. Resten skulle settes tilbake til sin opprinnelige stand. 

Festiviteten er per 2018 eid av rapgruppen Karpe. Bygningen benyttes per 2022 dels som utleielokaler, med to festsaler og to møterom, og dels drives det pub og diskotek i byggets underetasje. Hva Karpe skal bruke bygget til i det videre, det vites ikke.

Bilder
------

* Festiviteten sett fra Ibsenparken.  Foto: Helge HøifødtFestiviteten sett fra Ibsenparken.  Foto: Helge Høifødt
* Bygningen sett fra sydøst, Kverndalsgata.  Foto: Helge HøifødtBygningen sett fra sydøst, Kverndalsgata.  Foto: Helge Høifødt
* Festiviteten, 1900. Eie: Nasjonalbiblioteket.Festiviteten, 1900. Eie: Nasjonalbiblioteket.

Referanser
----------

1. ↑  Andersen 2015, side 70.
2. ↑  Skiensboka, side 110.
3. ↑  Andersen 2015, side 66–69.
4. 1 2  Morten Krogstad, red. (1995). *Byvandring i Skien*. Skien: Skiens Kommune / Fortidsminneforeningen. ISBN 82-90052-49-9.
5. ↑  Nytt teater til en kvart milliard  (besøkt 2009-06-25)
6. ↑  Teater Ibsen til Klosterøya (besøkt 2009-06-25)
7. ↑  «Teater Ibsens nettsted». Arkivert fra originalen 11. november 2013. Besøkt 17. juli 2012.
8. ↑  Lindblad, Knut-Eirik (6. mars 2018). «Karpe Diem har kjøpt eiendom. Tar over praktbygg i august». *Dagbladet.no* **(norsk)**. Besøkt 4. juni 2018.

Litteratur
----------

* Andersen, Eystein M.: «Skien – «de skjønne kunsters» by». *Fortidsminneforeningen, Årbok* 2015, side 61–94
* *Skiensboka – et lokalhistorisk leksikon*. Historisk Forum i Skien, 2010. ISBN 978-82-3031603-0

Eksterne lenker
---------------

(en) Festiviteten i Skien – kategori av bilder, video eller lyd på Commons


* Fra Skiens murarkitektur: Teater Ibsen, Festiviteten
* Festivititeten Skien as - hjemmesider *Besøkt 5. mars 2017*